OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Tehnološke spremembe vplivajo na vse dele družbe in gospodarstva ter spreminjajo življenja državljanov EU. Prevoz pri tem ni izjema. Nove tehnologije korenito spreminjajo okolje mobilnosti. Na podlagi tega se morajo EU in njene industrije spoprijeti z izzivom, da bi postale vodilne na svetu na področju inovacij, digitalizacije in razogljičenja. Komisija je zato sprejela celosten pristop za zagotovitev, da bi politike mobilnosti EU izražale te politične prednostne naloge, kar je storila v obliki treh svežnjev o mobilnosti „Evropa v gibanju“.

Po uvedbi strategije za mobilnost z nizkimi emisijami je Komisija maja in novembra 2017 sprejela dva svežnja o mobilnosti. Ta dva svežnja določata pozitivno agendo za izvajanje strategije za mobilnost z nizkimi emisijami ter zagotovitev nemotenega prehoda na čisto, konkurenčno in povezano mobilnost za vse. Evropski parlament in Svet bi morala zagotoviti hitro sprejetje teh predlogov.

Ta pobuda je del tretjega svežnja o mobilnosti „Evropa v gibanju“, ki zagotavlja izvajanje nove strategije za industrijsko politiko iz septembra 2017, njen namen pa je zaključiti postopek omogočanja Evropi, da v celoti izkoristi ugodnosti posodobitve mobilnosti. Ključno je, da se vsem državljanom EU v prihodnosti zagotovi varen, čist in učinkovit sistem mobilnosti. Cilj so varnejša in dostopnejša evropska mobilnost, konkurenčnejša evropska industrija, varnejša delovna mesta v Evropi ter čistejša mobilnost in boljša prilagojenost nujnosti obravnavanja podnebnih sprememb. V ta namen bo potrebna popolna zavezanost EU, držav članic in zainteresiranih strani, in to ne samo s krepitvijo naložb v prometno infrastrukturo.

Prevozniki v pomorskem prometu morajo vsakokrat, ko ladja prispe v pristanišče ali ga zapusti (postanek v pristanišču), izpolniti obsežne pravne zahteve glede poročanja. Neusklajenost zahtev glede poročanja, bodisi med različnimi področji politike znotraj držav članic bodisi med državami članicami, takim prevoznikom povzroča veliko upravno breme. V EU je letno več kot dva milijona postankov v pristaniščih. Zaposleni v sektorju ladijskega prevoza trenutno na leto porabijo približno 4,6 milijona delovnih ur za poročanje.

Evropski svet je na to težavo opozoril v izjavi iz Vallette o pomorski politiki iz leta 2017 in sklepih Sveta z dne 8. junija 2017 o prednostnih nalogah politike EU na področju pomorskega prometa do leta 2020. Poudaril je potrebo po zmanjšanju upravnega bremena v pomorskem prevozu z zagotavljanjem poenostavljenih, digitaliziranih in usklajenih postopkov poročanja za ladje. To sporočilo je ponovil v sklepih z dne 5. decembra 2017 o digitalizaciji prometa. Prevozniki v pomorskem prometu so prav tako izrazili veliko zaskrbljenost glede razmer.

Težava je bila analizirana v oceni direktive o formalnostih poročanja (Direktiva 2010/65/EU), ki je bila v letih 2016–2017 izvedena kot del preverjanja ustreznosti politike EU na področju pomorskega prometa. V tej oceni je bila analiza težave potrjena.

Namen tega predloga je obravnavati sedanje neusklajeno okolje glede poročanja za ladje. V predlaganem novem okolju enotnega evropskega okenca za pomorski sektor je usklajeno združeno vse poročanje, ki se nanaša na postanek v pristanišču. To bo tudi izboljšalo interoperabilnost in medsebojno povezanost zadevnih sistemov, s čimer se bodo podatki lahko učinkoviteje izmenjevali in ponovno uporabljali, kot je ustrezno.